รัฐบาลไทย-ข่าวทำเนียบรัฐบาล-ก.อุตฯ ย้ำการพิจารณาอนุญาตคำขอตามกฎหมายว่าด้วยแร่ สามารถดำเนินการได้อย่างต่อเนื่อง ในช่วงเปลี่ยนผ่าน พ.ร.บ.แร่ วันที่ 29 สิงหาคม นี้
วันจันทร์ที่ 28 สิงหาคม 2560
ก.อุตฯ ย้ําการพิจารณาอนุญาตคําขอตามกฎหมายว่าด้วยแร่ สามารถดําเนินการได้อย่างต่อเนื่อง ในช่วงเปลี่ยนผ่าน พ.ร.บ.แร่ วันที่ 29 สิงหาคม นี้
กระทรวงอุตสาหกรรม ย้ําการพิจารณาอนุญาตคําขอตามกฎหมายว่าด้วยแร่ สามารถดําเนินการได้อย่างต่อเนื่อง ในช่วงเปลี่ยนผ่าน พระราชบัญญัติแร่ พ.ศ.  2560 วันที่ 29 สิงหาคม นี้
กระทรวงอุตสาหกรรม ชี้แจงว่า ในช่วงเวลาเปลี่ยนผ่านที่พระราชบัญญัติแร่ พ.ศ. 2560 จะมีผลใช้บังคับ นั้น บรรดาคําขอประทานบัตรและคําขอต่ออายุประทานบัตรที่ได้ยื่นไว้ก่อนหน้าย่อมไม่เสียไป เนื่องจาก พระราชบัญญัติแร่ พ.ศ. 2560 กําหนดรับรองสถานะให้เป็นคําขออย่างต่อเนื่องกันโดยไม่ขาดตอน ตามมาตรา 188 ซึ่งกําหนดให้คําขอทุกประเภทที่ได้ยื่นไว้ก่อนที่กฎหมายใช้บังคับ ให้ถือว่าเป็นคําขอตามกฎหมายนี้ และเจ้าหน้าที่สามารถพิจารณาอนุญาตคําขอที่ได้ยื่นไว้เดิมได้
.
นายสมชาย หาญหิรัญ ปลัดกระทรวงอุตสาหกรรม เปิดเผยว่า การจัดทําพระราชบัญญัติแร่ พ.ศ. 2560 นี้ ถือเป็นความพยายามของกรมอุตสาหกรรมพื้นฐานและการเหมืองแร่ (กพร.) ที่ต้องการปรับปรุงและพัฒนากฎหมายว่าด้วยแร่ให้สอดรับกับเทคโนโลยีด้านวิศวกรรมเหมืองแร่ที่พัฒนาจากเดิมมาก และสอดรับกับบริบทของสังคมและสิ่งแวดล้อมที่เปลี่ยนแปลงไปในปัจจุบัน กพร. เริ่มยกร่างพระราชบัญญัติแร่ฉบับใหม่นี้ ตั้งแต่ปี พ.ศ. 2548 ตามแผนพัฒนากฎหมายของกระทรวงอุตสาหกรรม และดําเนินการอย่างต่อเนื่องจนกระทั่งได้รับความเห็นชอบจากสภานิติบัญญัติแห่งชาติ เมื่อวันที่ 8 ธันวาคม 2559 และประกาศในราชกิจจานุเบกษาเมื่อวันที่ 2 มีนาคม 2560 โดยกฎหมายแร่ใหม่กําหนดระยะเวลาเพื่อเตรียมความพร้อม 180 วัน และจะมีผลใช้บังคับในวันที่ 29 สิงหาคม 2560 นี้
.
พระราชบัญญัติแร่ พ.ศ. 2560 ฉบับนี้ ยังคงหลักการโดยรวมของกฎหมายแร่ฉบับเดิมไว้ และเพิ่มเติมหลักการสําคัญให้สอดคล้องและเหมาะสมกับสถานการณ์ปัจจุบัน เพื่อพัฒนาอุตสาหกรรมเหมืองแร่ให้เป็นไปอย่างสมดุลทั้งด้านเศรษฐกิจ สังคม และสิ่งแวดล้อม รวมทั้งเพื่อสร้างมูลค่าเพิ่มภายในประเทศให้เกิดประโยชน์สูงสุด ให้เกิดการพัฒนาอย่างยั่งยืน กระจายประโยชน์อย่างเป็นธรรม สร้างกลไกเพื่อคุ้มครองสุขอนามัยของประชาชน กําหนดมาตรการและเครื่องมือเยียวยาความเสียหายที่อาจจะเกิดขึ้นจากการทําเหมือง สํารวจหรือขุดค้นแร่อันเป็นทรัพยากรธรรมชาติ รวมทั้งส่งเสริมการมีส่วนร่วมของชุมชนในการบริหารจัดการทรัพยากรแร่ และสร้างสมดุลของสิทธิ หน้าที่และความรับผิดชอบของผู้ประกอบการ
.
ทั้งนี้ กฎหมายแร่ฉบับใหม่ กําหนดให้บริหารจัดการแร่อย่างเป็นระบบ กําหนดให้มีแผนแม่บทการบริหารจัดการแร่ กําหนดเขตแหล่งแร่เพื่อการทําเหมืองให้ชัดเจน โดยคํานึงถึงผลกระทบที่มีต่อเศรษฐกิจ สังคม สิ่งแวดล้อมและชุมชน เป็นสําคัญ
.
กระทรวงอุตสาหกรรมคาดว่า ร่างแผนแม่บทการบริหารจัดการแร่จะเสร็จสมบูรณ์ เพื่อให้คณะกรรมการ นโยบายบริหารจัดการแร่แห่งชาติ (คนร.) พิจารณา และเสนอคณะรัฐมนตรี ภายในเดือนธันวาคม ศกนี้
.
อนึ่ง ในช่วงเวลาเปลี่ยนผ่านสู่การใช้พระราชบัญญัติแร่ พ.ศ. 2560 กระทรวงอุตสาหกรรม ยังคงดําเนินการคําขอประทานบัตร คําขอต่ออายุประทานบัตร และตรวจสอบ ข้อมูล เอกสาร หลักฐานประกอบคําขอให้มีความถูกต้องสมบูรณ์ครบถ้วน ตามขั้นตอนการกลั่นกรองและปฏิบัติราชการ รวมทั้งกฎหมายที่เกี่ยวข้องเป็นปกติ ซึ่งนับตั้งแต่พระราชบัญญัติแร่ พ.ศ. 2560 ประกาศในราชกิจจานุเบกษา กระทรวงอุตสาหกรรมได้พิจารณาอนุญาตโดยคํานึงถึงหลักการตามกฎหมายใหม่มาโดยตลอด รวมทั้งกําหนดเงื่อนไขการอนุญาตที่เหมาะสมเพื่อให้ผู้ประกอบการสามารถปฏิบัติตามเงื่อนไข ที่จะกําหนดในพระราชบัญญัติแร่ พ.ศ. 2560 ได้โดยเท่าเทียมกัน  คําขอที่ได้ยื่นไว้แล้วและครบถ้วนถูกต้อง กระทรวงอุตสาหกรรมสามารถดําเนินการต่อได้ โดยไม่ต้องยื่นคําขอใหม่
.
กระทรวงอุตสาหกรรมจะจัดตั้งคณะทํางานจากผู้ที่มีส่วนเกี่ยวข้องหลายภาคส่วน อาทิ ผู้แทนกระทรวงอุตสาหกรรม กระทรวงทรัพยากรธรรมชาติและสิ่งแวดล้อม สภาอุตสาหกรรมแห่งประเทศไทย สภาการเหมืองแร่ และสมาคมอุตสาหกรรมย่อยหินไทย เป็นต้น เพื่อร่วมกันกําหนดแผนงานและจัดเตรียมข้อมูลในการสนับสนุนการดําเนินงานของคณะอนุกรรมการจัดทํายุทธศาสตร์ นโยบาย แผนแม่บทการบริหารจัดการแร่ กํากับ ติดตาม และประเมินผล ให้ดําเนินการให้สําเร็จลุล่วงโดยเร็ว
.
28 สิงหาคม 2560
.